ועדת הכלכלה, כנסת 16, פרוטוקול מספר 466, 2005-07-19 10:30

אמנון כהן: בוקר טוב.

אמנון כהן: אני מקדם בברכה את יושב ראש הקואליציה, גדעון סער, שותפי לחוק של יהדות בוכרה.

אמנון כהן: תודה על העזרה.

אמנון כהן: כפי שאמרתי בדיון הקודם, בזכות העדה הבוכרית והלובית, כל העדות בישראל יבואו היום לידי ביטוי.

אמנון כהן: שוחחתי עם שרת המשפטים, שהיא יושבת ראש ועדת השרה לענייני חקיקה ויש 5 הצעות חוק לכל עדות ישראל.

אמנון כהן: בתאום איתה ועם חברי הכנסת, נקים רשות לאומית למורשת עדות ישראל, שבה ייכללו כל העדות וכל עדה תוכל לבוא לידי ביטוי במסגרת הרשות.

גדעון סער: וזאת תהיה כל המסגרת החוקית?

אמנון כהן: כן.

גדעון סער: רעיון יפה.

אמנון כהן: אני אומר שוב: חוק יהדות בוכרה ויהדות לוב נתנו לגיטימציה לנושא וישמשו קטליזטור להקמת הרשות.

אמנון כהן: אני מבקש ממך, יושב ראש הקואליציה, שתיתן את ידך לכך ששתי הצעות החוק יעברו עוד במושב הזה בקריאה ראשונה, על מנת שיהוו קטליזטור לחוקים הבאים.

אמנון כהן: אם תהיינה בחירות, יהיה דין רציפות של החקיקות ולא נתחיל הכל מחדש.

אמנון כהן: חשוב שמשרד המשפטים ומשרד האוצר ידעו שהחוקים עברו בקריאה ראשונה ואנחנו מבטיחים להמתין כדי לבנות את המסגרת הכוללת.

אמנון כהן: אם לא נעביר את החוקים בקריאה ראשונה, הכל יכול להעצר.

אליעזר כהן: אפשר להשליך מזה על מורשת המנהיגים, שלא יגידו למה דווקא גנדי?

אמנון כהן: נכון.

אמנון כהן: זה הרעיון הכללי.

אמנון כהן: עבדנו קשות על הצעת החוק של חבר הכנסת משה כחלון בנושא יהדות לוב.

אמנון כהן: סיימנו אותו והכנו אותו לקריאה ראשונה.

אמנון כהן: ההצעה שבפנינו דומה, אבל היא לעדה הבוכרית.

אמנון כהן: אנחנו ניצמד לאותם סיכומים אליהם הגיע חבר הכנסת כחלון עם משרד המשפטים ומשרד האוצר.

אמנון כהן: המטרה שלנו לקדם את החוקים.

אמנון כהן: את כל השינויים העתידיים נעשה בתאום עם המשרדים.

שירלי אבנר: אני רוצה, גם פה, לומר לפרוטוקול שבינתיים הממשלה מתנגדת להצעת החוק, בעקבות ישיבה שהתקיימה, הוגש ערר על ידי שלום שמחון בנוגע למורשות השונות.

שירלי אבנר: כל המועצות וכל התאגידים הללו הובאו בפני ועדת השרים לענייני חקיקה, שהתקיימה ביום ראשון האחרון.

שירלי אבנר: ההחלטה שהתקבלה בוועדת השרים היתה לתמוך, בכפוף לכך שיאחדו את כל ההצעות אחד לתאגיד אחד.

שירלי אבנר: אבל, השר שמחון הגיש ערר, מה שאומר לפי תקנון הממשלה, שהממשלה מתנגדת לכל ההצעות, כולל ההצעות האלה.

גדעון סער: הוא לא יכול להגיש ערר כי ההצעות האלה עברו מזמן, הזמן חלף.

גדעון סער: אני מודיע לכם, שעמדת הקואליציה היא לתמוך בשתי הצעות החוק.

גדעון סער: אם ינסו בדרכים האלה, אז אני כבר מודיע - - - הרי היושב ראש הלך לקראת השרה כדי להגיע להסדר עם הממשלה.

גדעון סער: לא רוצים להגיע להסדר, גם בסדר.

אמנון כהן: חוץ מזה אנחנו נשפיע על ידידנו השר שמחון.

שירלי אבנר: לפי תקנון הממשלה אפשר להביא לדיון נוסף.

שירלי אבנר: זה הובא לדיון נוסף וברגע שמוגש ערר - - -

גדעון סער: חלף הזמן.

שירלי אבנר: לא, הערר היה לגבי ההחלטה של ועדת השרים ביום ראשון האחרון.

גדעון סער: אני מודיע לכם פעם נוספת שעמדת הקואליציה היא לתמוך בהצעה.

אמנון כהן: אנחנו נדאג שהשר שמחון יסיר את הערר שלו.

גדעון סער: בעניין הזה האינטרס של הממשלה הוא להגיע לתאום, כפי שעשתה השרה עם יושב ראש הוועדה, בתבונה רבה.

אמנון כהן: נמצאת פה מנכ"לית של ברית יוצאי בוכרה בישראל, הם פועלים 33 שנה לקידום ולקליטה וסיוע, חינוך, רווחה ליוצאי בוכרה.

אמנון כהן: נמצאים פה גם יו"ר ומנכ"ל הקונגרס היהודי ליוצאי בוכרה, ותוכלו גם כן לומר את דבריכם.

שושנה רון: אני רוצה לברך את חבר הכנסת אמנון כהן על היוזמה לחקיקת החוק.

שושנה רון: בדברי ההסבר שלך כתוב: "יהדות בוכרה שמרה במשך שנים על צביונה, תפארתה ומסורותיה תוך כדי געגועים וכיסופים לארץ הקודש".

שושנה רון: כלומר, הציונות תבועה במורשת התרבותית שלנו.

שושנה רון: משמע, יהודי בוכרה לא רק התפללו כל יום ואמרו "אם אשכחך ירושלים", אלא הם היו אנשי מעשה.

שושנה רון: הם לא היו כל כך טובים ביחסי ציבור, אבל היו אנשי מעשה.

שושנה רון: הם כתבו פרקים מפוארים בהיסטוריה שלנו, בזיקתם לציונות, למדינה שבדרך, ועם הקמתה.

שושנה רון: אביא כמה דוגמאות בקצרה: הם הקדימו את התנועה הציונית בעשר שנים.

שושנה רון: הם הגיעו לכאן כעולים לחיות בארץ, 10 שנים לפני התנועה הציונית, ב- 1871.

שושנה רון: כשהקימו את שכונת הבוכרים, עלו 200 איש.

שושנה רון: זה היה יוצא דופן אז כי זאת היתה מסה עצומה של אנשים שעלו באותה תקופה.

שושנה רון: הם בנו את שכונת הבוכרים.

שושנה רון: זה מפעל ציוני כי הם לא בנו את השכונה בתוך כותלי העיר העתיקה, אלא מחוץ לשכונה וזה מפעל ציוני.

שושנה רון: מי שקורא את התקנון שעל בסיסו הוקמה השכונה, ימצא שם תקדימים חברתיים, שההסתדרות הכללית רק חלמה עליהם 30 שנה אחר כך.

שושנה רון: למשל: מורה שפועל 25 שנה בחדר, ששפת ההוראה היתה אז עברית, יוצא לפנסיה.

שושנה רון: זה היה ב-1891.

שושנה רון: דובר על חינוך חינם, שירותי בריאות חינם.

שושנה רון: שימו לב לתודעה שלהם לנושא החברתי.

שושנה רון: אני מורה להיסטוריה, עבדתי במערכת החינוך קרוב ל-30 שנה.

שושנה רון: לימדתי על ההעפלה של יהדות אירופה בתקופת מלחמת העולם השניה.

שושנה רון: למה לא כתוב בשום מקום בספרי ההיסטוריה על תקופת ההעפלה של יהודי בוכרה בתקופת האימה של סטלין?

שושנה רון: אלפי משפחות ברחו בשנות השלושים כדי להגיע לארץ, בגלל המודעות הציונית שלהם.

שושנה רון: אין לזה שום זכר ושום ביטוי בספרי הלימוד.

שושנה רון: הייתי רוצה שממערכת החינוך והמזכירות הפדגוגית ידאגו לכך שהנושאים הללו יוכנסו לספרי הלימוד.

שושנה רון: אני לא ראיתי חומר על תקופת ההעפלה של יהודי בוכרה.

שושנה רון: נושא נוסף:

שושנה רון: חינכנו דורות של ילדים על "ישראל ערבים זה לזה", זה גם ערך של אהבת הזולת וחלק מהמורשת שלנו.

שושנה רון: אתם יודעים, למשל, שיהדות אוזבקיסטן ויהדות בוכרה באוזבקיסטן, קלטו את היהודים שברחו מאימת הנאצים במלחמת העולם השניה.

שושנה רון: גם על זה לא כתוב.

אמנון כהן: תודה רבה.

אמנון כהן: יוני בן מנחם בבקשה.

יוני בן מנחם: גם אני חושב שחשוב מאוד שבהצעת החוק יודגש המפעל הציוני של יהדות בוכרה.

יוני בן מנחם: רציתי לומר לכם שיש ב"קול ישראל" שידורים בשפה הבוכרית, והשידורים האלה סובלים ממצוקה גדולה בגלל המצוקה הכלכלית שבה נתונה רשות השידור.

יוני בן מנחם: הם משדרים לקהילה של 300,000 איש.

יוני בן מנחם: ישנן גם תרבות היידיש ותרבות הלאדינו שמקבלות סיוע מהממשלה וחלק מהסיוע הזה הן מזרימות לרשות השידור.

יוני בן מנחם: חשוב מאוד שאותו הסדר שיש עם הרשות הלאומית ליידיש ולאדינו יהיה גם עם הרשות לתרבות יהודי בוכרה, כדי שנוכל לחזק את העדה הבוכרית וכדי שנוכל להמשיך בשידורים בשפה הבוכרית.

יוני בן מנחם: יש האזנה גדולה לשידורים האלה ואנחנו מתקשים להתמודד בגלל המצוקה התקציבית.

יוני בן מנחם: הרשות הלאומית לתרבות היידיש והלאדינו נותנות סיוע כספי לשידורים בשפות אלו ורצוי שתקדים זה יונהג גם לגבי הרשות הלאומית ליוצאי בוכרה.

גדעון סער: אדוני היושב-ראש, אני רוצה לברך אותך על הבאת הצעת החוק וקידומה.

גדעון סער: אני חושב שחשוב לפעול ברוח הסיכום שלך עם השרה בהמשך הליכי החקיקה.

גדעון סער: לעניין הצעת החוק, אני חושב שהגברת רון נגעה בנקודה מאוד נכונה.

גדעון סער: צריך להבין שלפי האינדוקטרינציה, שכולנו התחנכנו עליה, העליה הראשונה התחילה ב- 1881.

גדעון סער: נכון שזאת עליה ראשונה, אבל רק של קבוצה מסויימת.

גדעון סער: היתה עליה ציונית מובהקת עשור קודם לכן עם מאפיינים לאומיים מובהקים – זאת היתה של יהודי בוכרה.

גדעון סער: בעניין הזה הם היו הציונים הראשונים.

דוד טל: אז צריך לתקן את ספרי ההיסטוריה.

גדעון סער: האמת שכן.

גדעון סער: אנחנו כולנו ציונים ואוהבים את כל מרכיבי התנועה הציונית ואת כל מרכיבי התנועה הלאומית היהודית.

גדעון סער: צריך להבין שהעליה הראשונה היתה בעלת מרכיבים יותר חילוניים.

גדעון סער: היה נוח, בתקופה מסויימת, להגדיר את תחילת הציונות מנקודת מסויימת, שמבחינה היסטורית היא לא מדוייקת.

גדעון סער: העלייה הציונית לישראל החלה קודם.

גדעון סער: כמובן שאנחנו לא יכולים לתקן את ספרי ההיסטוריה.

גדעון סער: אנחנו רוצים שיום אחד ספרי היסטוריה יהיו מדוייקים באופן יותר מלא, אבל אני מציע שבחוק אנחנו נכניס את המורשת הציונית, כחלק מאותם דברים שבהם תעסוק הרשות על דרך של מחקר ועיון.

גדעון סער: זה צריך להיות במטרות הרשות.

אמנון כהן: בשלב זה ניכנס להקראת החוק ואתה תעיר הערותיך.

אמנון כהן: ניתן גם למנכ"ל קונגרס יהודי בוכרה להתייחס.

אמנון כהן: כמובן, כל אחד שיושב כאן, אם משהו מפריע לו, יוכל להגיד תוך כדי הקראה.

שמרית שקד: "הצעת חוק הרשות הלאומית למורשת יהדות בוכרה, התשס"ה-2005.

שמרית שקד: 1.

שמרית שקד: בחוק זה – "הוועד המנהל" – הוועד המנהל של הרשות כאמור בסעיף 9; "המועצה" – מועצת הרשות כאמור בסעיף 6; "המנהל" – המנהל הכללי של הרשות שמונה לפי סעיף 11; "הרשות" – הרשות הלאומית לתרבות יהדות בוכרה שהוקמה לפי חוק זה; "תרבות יהדות בוכרה" – לרבות שירה ולשון, פילוסופיה, ספרות, אמנויות ופולקלור של יהדות בוכרה; "השר" – שר החינוך, התרבות והספורט.

שמרית שקד: 2.

שמרית שקד: מוקמת בזה הרשות הלאומית למורשת יהדות בוכרה בישראל.

שמרית שקד: "

ישראל אחרונוב: לגבי סעיף 1, אני לא רואה שמופיעה כאן מסורת או תרבות דתית שהיתה בעבר.

גדעון סער: אני אציע את זה בסעיף 3.

אמנון כהן: נראה איפה אפשר לשבץ את המילים האלה.

אמנון כהן: אפשר להוסיף דת ומסורת, זה לא מפריע.

אמנון כהן: נעבור לסעיף 3 ונראה אם זה פותר את הבעיה, אם לא נחזור עוד פעם ל-1.

אמנון כהן: אני מציע להיצמד לשינויים שעשינו אצל יהדות לוב.

שמרית שקד: "3.

שמרית שקד: מטרות הרשות הן – להעמיק בעם את הכרת תרבות יהדות בוכרה על כל צורותיה ולטפח לשם כך את חקר התרבות האמורה והוראתה, לרבות באמצעי התקשורת למיניהם; לקדם, לסייע ולעודד היכרות עם משוררים וסופרים גדולים נוספים מתרבות ישראל שקמו ויצרו בתפוצות; לייעץ בהקמה ובשימור של מוסדות שבהם מתנהלת פעילות המתייחסת לתרבות יהדות בוכרה; לייעץ לעניין איסוף, תיעוד וקיטלוג של אוצרות התרבות העממית שבעל פה והתרבות הכתובה של תרבות יהדות בוכרה; לייעץ לעניין הוצאה לאור של יצירות נבחרות מתרבות יהדות בוכרה, כולל תרגום לעברית, וכן לחקור את השפעתה על תרבות עם ישראל בעת החדשה בשירה, במחול, באומנויות וביצירה תרבותית.

שמרית שקד: לקדם לסייע ולעודד היכרות עם רבנים ופוסקי הלכה ממורשת יהדות בוכרה".

אמנון כהן: האם יש למישהו הערות?

גדעון סער: להוסיף סעיף 7: "טיפוח, על דרך של עידוד המחקר, העיון, הפרסום, המורשת היהודית והציונית של יהדות בוכרה".

שירלי אבנר: בסדר.

שושנה רון: להוסיף בסעיף 3: "לסייע בשימור אתרים בעלי חשיבות היסטורית למורשת התרבותית של העדה הבוכרית.

שושנה רון: הכוונה לאתרים קיימים, כי סעיף 3 מתייחס למוסדות בהם מתנהלת עכשיו פעילות.

שושנה רון: אני רוצה סעיף מיוחד לגבי שכונת הבוכרים: "לסייע בשימור אתרים בעלי חשיבות היסטורית למורשת התרבותית של העדה הבוכרית".

שירלי אבנר: אני ממש לא מבינה מה ההבדל.

שושנה רון: כאן מדובר במוסדות שבהם מתנהלת פעילות.

שושנה רון: בשכונת הבוכרים לא מתנהלת כרגע פעילות תרבותית, אבל יש לה חשיבות היסטורית מעצם קיומה בעבר, ואני רוצה לשמר אותה.

שירלי אבנר: במה זה יתבטא?

שירלי אבנר: שלא יתנו לאנשים לגור שם יותר?

שושנה רון: לא, יקימו שם מוזאון עם תיעוד היסטורי.

שירלי אבנר: אז זה מוסד.

שושנה רון: אני חושבת שלשכונת הבוכרים מגיעה התייחסות מיוחדת.

אמנון כהן: אני לא עושה חוק לשכונת הבוכרים.

שושנה רון: אני רק אומרת שימור אתרים בעלי חשיבות היסטורית.

ציפי רון: אני עוסקת בשימור המורשת של העדה בירושלים שנים רבות.

ציפי רון: אני מציעה להוסיף סעיף: "לקדם ולתעד את שימור המורשת הבנויה של בני העדה הבוכרית".

ציפי רון: זה מאוד חשוב כי המורשת הבנויה של העדה היא ייחודית ומיוחדת ו אין עוד אחת כמוה.

ציפי רון: בתב"ע 35 מופיעה שכונת בקעה ולא שכונת הבוכרים.

ציפי רון: שכונת הבוכרים היא שכונה שיש בה כמה עשרות בתים ויש לה מבנה מיוחד במינו.

ציפי רון: בירושלים היא מוגדרת לשימור אבל לא יותר מזה.

ציפי רון: היא נהרסת והיא אופיינית לעדה.

ציפי רון: אני מציעה לקדם ולתעד את שימור המורשת הבנויה.

אמנון כהן: תקראי את סעיף 3.

שמרית שקד: "לייעץ לעניין הקמה ושימור של מסודות שבהם מתנהלת פעילות המתייחסת לתרבות יהדות בוכרה ואתרים בעלי חשיבות היסטורית".

ציפי רון: ולפעול לתיעוד ושימור אתרים אלה.

אמנון כהן: עוברים לסעיף 4.

יוני בן מנחם: אדוני היושב ראש, אני מבקש להוסיף סעיף 8: "לתמוך ולחזק את השידור בשפה הבוכרית ברדיו הממלכתי".

יונתן רגב: זה מופיע בסעיף 1.

אמנון כהן: לרשות השידור יש תקציב משלה.

אמנון כהן: יהיה ועד מנהל, יהיה תקנון.

אמנון כהן: בתקנון יכתבו איזה פעילויות רוצים לעשות.

אמנון כהן: הם יגידו שהם רוצים לתמוך בתכנית כזאת או אחרת.

אמנון כהן: זה לא צריך להיות בחוק.

יוני בן מנחם: יש מגמה היום בתוך רשות השידור לבטל שידורים של כמה שפות חשובות לכמה עדות, לבטל אותן לחלוטין.

שמרית שקד: זאת לא הדרך לפתור את המצוקות של רשות השידור.

יוני בן מנחם: לכן זה צריך להיכנס בתוך הצעת החוק.

יוני בן מנחם: מחר יבוא מישהו ויגיד שלא צריך שידורים בבוכרית, לא צריך שידור בגרוזינית.

יוני בן מנחם: זה חייב להיות מעוגן בחוק.

אליעזר כהן: הוא צודק, זה מה שקרה בשפה הרוסית.

אמנון כהן: תסתכל על תת סעיף 1.

יוני בן מנחם: אני מדבר על שמירת השידור בשפה הזאת.

יוני בן מנחם: אני מדבר על שימור השפה בשידור ברדיו הממלכתי.

יוני בן מנחם: שלא יבואו מחר אנשים למוסדות רשות השידור ויגידו שלא צריך שידור בשפה הגרוזינית, לא צריך שידור בשפה הבוכרית.

יוני בן מנחם: יעבירו החלטה במוסדות רשות השידור ואתה לא תוכל למנוע את זה.

ישראל אחרונוב: בסוף הכל עניין של פרשנות צרה או רחבה.

ישראל אחרונוב: מה שיוני מבקש, ולטעמי גם בצדק, לא לתת מקום להרבה פרשנויות.

ישראל אחרונוב: הרדיו הממלכתי חייב להישאר ממלכתי.

אמנון כהן: ואם מחר הוועד המנהל שצריך רשיון דיגיטלי לעדה הבוכרית?

ישראל אחרונוב: לדעתי צריך לשמור על ממלכתיות, שיהיה גם בדיגיטלי.

שמרית שקד: זאת התערבות בחוק רשות השידור ואומרים להם מה לעשות.

אמנון כהן: נשאיר את זה כרגע כסעיף 8 ואחר כך נראה.

יוני בן מנחם: שיהיה כתוב: "לשמר ולחזק את שידורי השפה הבוכרית ברדיו הממלכתי".

שירלי אבנר: אנחנו מתנגדים.

אהרון מתתטוב: לגבי סעיף 3, היות ומדובר פה על "ארמון המשיח" בשכונת הבוכרים, שהוא אתר היסטורי ויש סכנה שיהרסו אותו, הבית הזה יכול לשמש כמוזאון לכל העדות.

אמנון כהן: אני לא יכול לעשות חוק למבנה.

לאה ורון: התווסף אתרים היסטורים.

ישראל אחרונוב: אני רוצה לחזור לסעיף 1.

ישראל אחרונוב: לטעמי דת ומסורת צריכים להישאר - - -

אמנון כהן: תקרא את פסקה 6.

שמרית שקד: "לקדם לסייע ולעודד היכרות עם רבנים ופוסקי הלכה ממורשת יהדות בוכרה.

אמנון כהן: תוסיפי לסעיף 1 גם "דת ומסורת".

אמנון כהן: סעיף 4.

שמרית שקד: "4.

שמרית שקד: הרשות היא תאגיד".

שירלי אבנר: משרד המשפטים מתנגד לסעיף 4.

שמרית שקד: סעיף 5: "5.

שמרית שקד: הרשות היא גוף מבוקר כמשמעותו בסעיף 9(2) לחוק מבקר המדינה [נוסח משולב], התשי"ח-11958.

שמרית שקד: "

אמנון כהן: סעיף 4 ו-5 יש למישהו הערות?

שושנה רון: יש לי הערה לפסקה 5 בסעיף 3.

אמנון כהן: אי אפשר, כבר עברנו את זה.

אמנון כהן: סעיף 6 בבקשה.

שמרית שקד: לרשות תהיה מועצה של 17 חברים שימנה השר, ואלה חבריה: 2 נציגי משרד החינוך; נציג משרד האוצר; שלושה נציגים של מוסדות מוכרים להשכלה גבוהה שמומחיותם בתחום המורשת יהדות בוכרה.

שמרית שקד: נציג אחד של מרכז השלטון המקומי; שני סופרים ויוצרים מתחום ספרות יהדות בוכרה; שני אומנים ומלחינים העוסקים במוסיקה הקשורה לתרבות יהדות בוכרה.

שמרית שקד: נציג אחד של רשות השידור כמשמעותה בחוק רשות השידור; שלושה נציגים מקרב הציבור בעלי זיקה למורשת יהדות בוכרה; רב העוסק בתחום מורשת יהדות בוכרה לפי המלצת הרבנים הראשיים בישראל; נציג מכון יד בן-צבי;

שושנה רון: איפה נציג שלנו בוועדה?

אמנון כהן: אין, כי אתם מקבלים תמיכה.

אמנון כהן: מי שמקבל תמיכה לא יכול להיות בוועדה.

שמרית שקד: "7.

שמרית שקד: השר ימנה את יושב ראש המועצה ואת ממלא מקומו הקבוע מבין חברי המועצה.

שמרית שקד: 8.

שמרית שקד: תפקידי המועצה יהיו - (1) להתוות את קווי הפעולה של הרשות; לאשר את תקציב הרשות; לפקח על ביצוע המדיניות של הרשות ועל תכניותיה; 9.

שמרית שקד: (א) המועצה תבחר מבין חבריה, ועד מנהל של 5 חברים.

שמרית שקד: (ב) המועצה רשאית לאצל מסמכיותיה לוועד המנהל למעט הסמכתו לקבוע את המדיניות הכללית ולאשר את תקציב הרשות.

שמרית שקד: 10.

שמרית שקד: (א) הוועד המנהל יתקין, תוך שנה אחת מיום מינויו, ולאחר היוועצות במועצה,את תקנון המועצה, ובו יהיו, בין השאר, הוראות בדבר פעולות המועצה, הוועד המנהל, המנהל ושאר מוסדותיה, סמכויות המוסדות וחובותיהם, סדרי עבודתם, ובכלל זה הוראות בדבר מנין חוקי, דרכי קביעת התקציב והבאת שינויים ותיקונים בתקנון, ככל שאלה לא נקבעו לפי חוק זה.

שמרית שקד: התקנון וכל שינוי בו יובאו לאישור המועצה.

שמרית שקד: 11.

שמרית שקד: (א) המועצה, באישור השר, תמנה מנהל כללי לרשות.

שמרית שקד: המנהל ממונה על ביצוע תפקידי הרשות וישום החלטות המועצה והוועד המנהל.

אמנון כהן: עד כאן יש למישהו הערות?

אמנון כהן: – מאושר.

שמרית שקד: "12.

שמרית שקד: (א) תקופת כהונתו של המנהל תהיה ארבע שנים.

שמרית שקד: המועצה באישור השר רשאית למנותו לתקופה אחת נוספת בלבד.

ישראל אחרונוב: ואם האם טוב בתפקידו?

אמנון כהן: דנו בזה ארוכות בדיון על יהדות לוב.

אמנון כהן: הגענו להסכמה עם משרדי ממשלה.

אמנון כהן: זה טוב גם לארגון.

אמנון כהן: אסור שחמישים שנה יהיה אדם עם אותו רעיון.

אמנון כהן: 8 שנים זה מספיק.

אמנון כהן: גם אם אתה תהיה בתפקיד 8 שנים, תגיד שזה מספיק.

שמרית שקד: " (ב) המנהל יחדל לכהן לפני תום תקופת כהונתו באחת מאלה – התפטר במסירת כתב התפטרות לשר וליושב ראש המועצה; המועצה החליטה על הפסקת כהונתו ברוב של לפחות שני שלישים מכלל חבריה; הורשע או הוגש נגדו כתב אישום בשל עבירה שמפאת מהותה חומרתה או נסיבותיה אין הוא ראוי לכהן כמנהל המועצה.

שמרית שקד: נפטר או נבצר ממנו דרך קבע למלא את תפקידו.

שמרית שקד: "

אמנון כהן: בסדר.

אמנון כהן: הסעיף הבא.

שמרית שקד: "14.

שמרית שקד: חבר המועצה יחדל לכהן לפני תום תקופת כהונתו באחת מאלה – התפטר במסירת כתב התפטרות לשר וליושב ראש המועצה; הורשע בעבירה אשר מפאת מהותה, חומרתה או נסיבותיה אין הוא ראוי לכהן כחבר מועצה; חדל להיות עובד המשרד הממשלתי או עובד או חבר בגוף שאותו הוא מייצג במועצה; לגבי נציג הציבור – אם נתמנה להיות עובד מדינה".

שמרית שקד: נפטר או נבצר ממנו דרך קבע למלא את תפקידו.

שמרית שקד: 15.

שמרית שקד: השר רשאי להעביר חבר מועצה מכהונתו לפני תום תקופת כהונתו, אם הוא נעדר בלא סיבה מספקת, בהתאם לסעיף 7(2) לחוק התרבות והאומנות.

שמרית שקד: "

אמנון כהן: דיברנו על מצב שאם לא מגיעים ל-4 ישיבות רצופות.

אמנון כהן: לקחנו את זה מחוק אחר והלבשנו את זה פה.

אמנון כהן: שלא יווצר שהוא יתמנה, ירגיש גדול, ולא יגיע לישיבות.

שמרית שקד: "16.

שמרית שקד: קיום המועצה והוועד המנהל, סמכויותיהם, ותוקף החלטותיהם ופעולותיהם לא ייפגעו מחמת שנתפנה מקומות של חבר בהם, או מחמת ליקוי במינויו או בהמשך כהונתו.

שמרית שקד: " "סעיף 17: חבר המועצה או הוועד המנהל יימנע מהשתתפות בדיון ומהצבעה בישיבות המועצה או הוועד המנהל אם הנושא הנדון עלול לגרום לו להימצא, במישרין או בעקיפין, במצב של ניגוד עניינים בין תפקידו כחבר המועצה או הוועד והמנהל לבין ענין אישי שלו או לבין תפקיד אחר שלו; חבר המועצה או הוועד המנהל לא יטפל במסגרת תפקידו ברשות בנושא כאמור גם מחוץ לישיבות המועצה.

שמרית שקד: " נתברר לחבר המועצה או חבר הוועד המנהל כי הנושא הנדון עלול לגרום לו להימצא במצב של ניגוד עניינים כאמור גם מחוץ לישיבות המועצה.

שמרית שקד: בסעיף זה – "עניין אישי" – לרבות עניין אישי של קרובו או עניין של גוף שחבר המועצה או חבר הוועד המנהל או קרובו מנהלים או עובדים אחראים בו, או עניין של גוף שיש להם בו חלק בהון המניות, בזכות לקבל רווחים, בזכות למנות מנהל או בזכות הצבעה; "קרוב" – בן זוג, הורה, ילד, אח או אחות או אדם אחר הסמוך על שולחנו של חבר המועצה או חבר הוועד המנהל.

שמרית שקד: " "סעיף 18: המנהל יכין בכל שנה, במועד שתקבע המועצה, הצעת תקציב שנתי; התקציב טעון אישור המועצה, השר ושר האוצר.

שמרית שקד: "

אמנון כהן: כל הסעיפים שאנוו קוראים אלה סעיפים סטנדרטים שאנחנו מעתיקים לכאן.

שמרית שקד: "סעיף 19: הרשות לא תהא רשאית למכור או להעביר בדרך אחרת נכס שבבעלותה, למעט נכסים שפרטים לגביהם, לרבות סוגם ושוויים, נקבעו בתקנות, אלא באישור השר.

שמרית שקד: הרשות לא תהא רשאית למשכן נכס שברשותה או להשכירו לתקופה העולה על עשר שנים, אלא באישור השר; שכירות המקנה זכות לחדשה או להאריכה וכן שכירות לתקופה נוספת שבצירופה לקודמות היו יחד עולות על עשר שנים – טעונה אישור כאמור בסעיף קטן זה.

שמרית שקד: הרשות לא תיטול הלוואה העולה על סכום השקבע השר בתקנות, אלא באישור השר.

שמרית שקד: סעיף 20: המנהל יכין דין וחשבון שנתי על פעולות הרשות ויגישו לשר, באישור המועצה.

שמרית שקד: " סעיף 21 נמחק.

שמרית שקד: "סעיף 22: בתחום סמכויותיה לפי חוק זה, ולפי התקנון, תהא הרשות בת חורין לכלכל את ענייניה ככל שיקבע הוועדה המנהל.

שמרית שקד: " סעיף 23: השר ממונה על ביצוע חוק זה והוא רשאי להתקין תקנות לביצועו באישור וועדת הכלכלה".

אמנון כהן: אני מתעקש שתחולתו של החוק תהיה שלושה חודשים.

שירלי אבנר: שלושה חודשים זה לא מספיק זמן.

אמנון כהן: או.

אמנון כהן: קיי, אז 6 חודשים.

לאה ורון: אבקש שנציג משרד האוצר יאמר האם ההצעה כרוכה בעלות תקציבית.

יונתן רגב: אנחנו מעריכים את העלות בין 1 ל-1.5 מיליוני שקלים.

שושנה רון: בסעיף קטן 5 אבקש להוסיף: "לקדם ולסייע הוצאות לאור של ספרי לימוד על המורשת הציונית של העדה ותרומתה למדינה שבדרך ועם הקמתה".

אמנון כהן: אנחנו לא מוציאים ספרים.

אמנון כהן: צריך לדאוג שמשרד החינוך יעשה את זה.

אמנון כהן: כשהמועצה תקום, ויהיו ארגונים שונים שיתמקצעו בנושאים שונים, איך תהיה חלוקת הכספים?

אמנון כהן: איך זה מוסדר?

שמרית שקד: יש הוראות כלליות בחוק יסודות התקציב שמדברות על תמיכה במוסדות ציבור.

שמרית שקד: אפשר לקבוע בחוק הזה, סעיף 3(א) לחוק יסודות התקציב, שכל תמיכה צריכה להעשות בהתאם לקריטריונים שוויונים לכולם.

שמרית שקד: אנחנו יכולים לקבוע בחוק הזה שהמועצה תייעץ לעניין קביעת אותם קריטריונים.

שירלי אבנר: מדובר במוסדות שראוי לתקציב אותן, בכפוף לאותם קריטריונים.

שירלי אבנר: הקריטריונים הם קריטריונים שקבועים כבר היום במשרד החינוך, התרבות והספורט.

אמנון כהן: אבקש מכם ומהיועצת המשפטית של הוועדה למצוא נוסח שיאפשר לתת תמיכה לארגון כזה או אחר, לפי מה שמקובל.

אמנון כהן: זה יהיה המודל לגבי כל העדות.

אמנון כהן: את זה תכינו לנו לקראת קריאה שניה ושלישית.

אמנון כהן: לגבי סעיף קטן 8 המדבר על רשות השידור, אני רוצה שתמצאו מינוח שיפתור את הבעיה.

שירלי אבנר: פיסקה 1, לדעתנו, מספיק רחבה וכוללת.

שירלי אבנר: אנחנו לא חושבים שראוי להתייחס לגוף זה או אחר או שראוי להתערב בשיקול הדעת של רשות כזאת או אחרת, במיוחד לא בתחום רגיש שכזה.

אמנון כהן: יוני, ישנה עוד נקודה:

אמנון כהן: אם אני אכניס אתכם לפה, אני אהיה חייב להוציא את הנציג של רשות השידור מהרשות, כי אתה תהיה גוף שמקבל תמיכה מהמועצה.

יוני בן מנחם: יש פה אי הבנה.

יוני בן מנחם: אני לא ביקשתי תמיכה כספית או סיוע.

יוני בן מנחם: ביקשתי שיהיה כתוב: שיישמר השידור בשפה הבוכרית ברשות השידור.

יוני בן מנחם: אני לא ביקשתי כסף.

יוני בן מנחם: אני לא מבין את ההתנגדות.

מודי זנדברג: הוא צודק.

מודי זנדברג: אם כתוב "יישמר" זה מכסה את זה שהשידור יישמר.

מודי זנדברג: הסוגיות הכספיות זה לא מן הנושא כאן.

שירלי אבנר: בפסקה אחת כתוב "אמצעי תקשורת".

שנית פנחס-הראל: למה רק רשות השידור?

שנית פנחס-הראל: למה לא הטלוויזיה?

יוני בן מנחם: אי אפשר להפקיד את הנושא הזה בידי אנשים שלא מבינים בעניין של השידור הציבורי, כי הם לא מכירים את העובדות.

יוני בן מנחם: יש סכנה לשידור של כמה שפות כי יש גורמים שונים ברשות השידור שמנסים לבטל את השידורים הללו: בשפה הגרוזינית, בשפה הבוכרית.

יוני בן מנחם: לכן זה חייב להיות מוגן בצורת חוק.

שמרית שקד: תת סעיף 8 יהיה: "לשמר שידורי רדיו בשפה הבוכרית".

יועצת משפטית: אנחנו מתנגדים לנוסח הזה.

שירלי אבנר: ואם רשות השידור לא רוצה את זה?

שירלי אבנר: נכפה עליה?

אמנון כהן: מה יהיה הניסוח?

שמרית שקד: "לקדם שידורי רדיו בשפה הבוכרית".

שירלי אבנר: אנחנו מתנגדים לנוסח, אנחנו לא מוכנים.

אמנון כהן: כרגע זה ייכנס איך שזה.

אמנון כהן: לקראת קריאה שניה ושלישית נחזור חזרה לסעיף הזה.

ענבל גבריאלי: אולי אפשר להקים ערוץ נוסף?

אמנון כהן: אני מעמיד לקריאה ראשונה הצעת חוק הרשות הלאומית למורשת יהדות בוכרה, התשס"ה-2005 של המציע חבר הכנסת אמנון כהן.

אמנון כהן: אני חייב לציין שגדעון סער עזר לי.

אמנון כהן: מי בעד?

אמנון כהן: מי נגד?

אמנון כהן: עבר פה אחד להכנה לקריאה ראשונה.